钦定古今图书集成/明伦汇编/官常典/第574卷 > 陈思济
## 钦定古今图书集成/明伦汇编/官常典/第574卷 > 陈思济

按《元史》本传：“思济，字济民，柘城人也。幼读书，即晓大
义，以才器见称于时辈间。世祖在潜邸，闻其名，召之
以备顾问。既即位，始建省部，俾掌敷奏。世祖以京兆
为国重镇，命廉希宪等行中书省于陕西，思济实与
偕行，多所赞画。中统三年，诏诛王文统，召廉希宪入
中书，思济还，仍掌敷奏，事无巨细，悉就准绳。姚枢、许”
衡皆器重之。会阿合马入省，耻其位在希宪左，每欲
肆意而行，希宪守正不从。及希宪去位，省臣晨集，掾
属皆惮阿合马，莫敢前。思济独先以文牍进，阿合马
辄于希宪位署押，思济据掩以手曰：“此非君相署位
也。”阿合马怒目视之，众为之惧，思济神色自若。除右
司都事，从希宪行省山东。未几，召还。至元五年，分命
中书省总百揆，御史台正百官，一时黜陟登庸，宪章
程式，多出其手。迁承务郎、同知高唐州事，以绩最闻，
拜监察御史。时阿合马立尚书省，权在中书右，思济
与魏初等劾其不法，帝命近臣正之，御史各以次对，
思济独厉声曰：“御史，言官也，非为辨讼设。”拂袖而出。
授奉训大夫、知沁州，为政简要，不务苛察。迁中顺大
夫，同知绍兴路总管府事，承檄谳狱。桐庐有囚羸瘠
将死，纵遣还家，候期来决。囚拜请曰：“闻公名久矣，若
不早决，恐终不可保。”为阅其案而释之。转同知两浙
都转运司事。胥吏侵渔，民困于赋役，悉蠲除之。调陕
西汉中道提刑按察副使，丁母忧，去官。二十三年，加
少中大夫、同知浙东道宣慰司事。时浙西大水，民饥，
浙东仓廪殷实，即转输以赈之，全活者众。檄上中书，
奏允之。浙东复旱，祷于名山，雨大澍，民赖以甦。两淮
盐课不敷，授嘉议大夫、两淮都转运使。奸弊尽革，商
贾通行，岁课以足。擢岭北湖南道肃政廉访使，改池
州路总管。江浙行省平章也速答儿威势赫然，摘淘
金户三千，括民间田亩。檄下，力上章以止之。累迁中
议大夫，佥河南江北等处行中书省事。大德五年冬，
以疾卒，年七十。赠正议大夫、吏部尚书、上轻车都尉，
追封颍川郡公，谥文肃。子诚袭。